## El director general d’Infraestructures Educatives visita la instal·lació d’aules prefabricades de l’Escola Infantil Ausiàs March i el Centre d’Educació Primària (CEP) Lluís Vives de Massanassa

*** Es tracta de les instal·lacions a on provisionalment es traslladarà l’alumnat d’estos centres, que compartirà aules prefabricades en la mateixa ubicació
* José María Larena també ha visitat el CEIP Orba d’Alfafar, un dels huit centres més afectats per les inundacions**

El director general d’Infraestructures Educatives, José María Larena, ha visitat les aules prefabricades de l’Escola Infantil Ausiàs March i el Centre d’Educació Primària (CEP) Lluís Vives d’este municipi, que van resultar afectats per la riuada del 29 d’octubre.

Durant la visita han recorregut les instal·lacions a on provisionalment es traslladarà l’alumnat d’estos centres, amb el seu equipament i dotació addicional, per a l’inici del curs 25/26. L’alumnat dels dos centres compartirà aules prefabricades en la mateixa ubicació, encara que de manera independent, mentres es construïxen els nous edificis.

El director general ha estat acompanyat per l’alcalde de Massanassa, Francisco Comes, membres de la corporació municipal i equips directius i representants de la comunitat educativa de l’Escola Infantil Ausiàs March i el Centre d’Educació Primària (CEP) Lluís Vives.

Fins a final d’este curs l’alumnat d’estos dos centres ha estat desplaçat. L’EI Ausiàs March es va desplaçar al CEIP Jaume I i al CEIP 9 d’Octubre d’Alcàsser, mentres que el CEP Lluís Vives ha estat reubicat en l’Escola de Magisteri de València.

**CEIP Orba d’Alfafar**

Prèviament, el director general d’Infraestructures Educatives ha visitat el CEIP Orba d’Alfafar, un dels huit centres que van resultar més danyats per les inundacions, a on ha pogut comprovar la instal·lació del tancat.

D’esta manera, s’assegura el perímetre i s’eviten accessos no autoritzats. A més, es facilita l’execució dels treballs de demolició, construcció i reparació del centre.

La Conselleria d’Educació, Cultura, Universitats i Ocupació ha destinat un total de 374.378,43 euros per a tancar, a través de l’empresa Tragsa, les parcel·les dels centres educatius que han de reconstruir-se o reparar-se després de la riuada.

Fecha: 10/07/2025